**PROJEKTA PROGRAMMAS “NO KOKA UZ KOKU 2”**

**NOLIKUMS**

Nr. 1.17.36/1247/2025

Siguldā, 23.07.2025



# Dabas aizsardzības pārvalde projektā LIFE Osmo Baltic “Ekoloģiskā tīkla izveide lapkoku praulgrauža aizsardzībai Baltijā” īsteno programmu “No koka uz koku2”, kuras ietvaros plānota bioloģiski vērtīgu koku sakopšana, lai veicinātu vecu koku ilgtermiņa saglabāšanu. Pieteikšanās dalībai programmā negarantē pieteiktā koka uzņemšanu programmā (sakopšanu).

# Lieli un veci koki ir mājvieta dažādām dzīvnieku, augu un sēņu sugām, kā arī būtiska mūsu kultūrvēstures un ainaviskā vērtība. Visā Eiropā novērojama vecu koku skaita samazināšanās, kas negatīvi ietekmē ar šo dzīves vietu saistīto sugu pastāvēšanu nākotnē. Veco lapu koku dobumos mīt īpaši aizsargājama un reta kukaiņu suga - lapkoku praulgrauzis. Vabole savas dzīves laikā spējīga pārvietoties vien dažus kilometrus, tāpēc piemērotu dzīves vietu savienojamība ir ļoti būtiska šīs un daudzu citu sugu pastāvēšanai ilgtermiņā. Lapkoku praulgrauzis ir lietussargsuga, un sugas aizsardzības pasākumi sniedz lielu ieguldījumu daudzu citu aizsargājamo sugu saglabāšanā.

# I. Vispārīgie jautājumi

1. Nolikumā lietotie termini:
   1. **Bioloģiski vērtīgs koks[[1]](#footnote-2)** – pieaudzis vai vecs, dzīvs vai miris koks, kurš nodrošina mājvietu dažādiem dzīvajiem organismiem – sēnēm, sūnām, ķērpjiem, bezmugurkaulniekiem, zīdītājiem un putniem;
   2. **DAP** – Dabas aizsardzības pārvalde;
   3. **DDPS “OZOLS”** – dabas datu pārvaldības sistēma “OZOLS”;
   4. **Īpašnieks** – zemes vienības, kurā atrodas dalībai programmā pieteikts bioloģiski vērtīgs koks, īpašnieks, kas par tādu ierakstīts zemesgrāmatā;
   5. **Koka sakopšana programmas ietvaros** – apsaimniekošanas pasākumi dzīvam kokam, lai paildzinātu tā mūžu;
   6. **Koka vainaga projekcija** – koka vainaga kontūra uz zemes;
   7. **Kritala** – guļošs atmiris koks;
   8. **Nolikums** – Projekta programmas “No koka uz koku 2” nolikums;
   9. **Pieteicējs** – persona (īpašnieks vai kopīpašnieki, kā arī to pilnvarota persona), kura ir iesniegusi pieteikumu dalībai Projekta programmā “No koka uz koku 2”;
   10. **Programma** – Projekta programma “No koka uz koku 2”;
   11. **Sausoknis** – stāvošs atmiris koks;
   12. **Zemes vienība** – zemes vienība, kurā atrodas programmai pieteikts bioloģiski vērtīgs koks.
2. Programma paredz īstenot bioloģiski vērtīgu koku sakopšanu Latvijā.
3. Programmu īsteno projektā LIFE22 NAT/LT/101113698 LIFE OSMO BALTIC “Ekoloģiskā tīkla izveide lapkoku praulgrauža aizsardzībai Baltijā” (turpmāk – Projekts), kuru līdzfinansē Eiropas Savienības LIFE programma un Valsts reģionālās attīstības aģentūra.
4. Nolikums nosaka noteikumus, kā DAP organizē dalībnieku atlasi, uzņemšanu un dalību programmā.
5. Programmai ir šādi **mērķi**:
   1. dabas aizsardzībasmērķis: bioloģiski vērtīga koka kā dzīvotnes apsaimniekošana ilgtermiņa saglabāšanai;
   2. sabiedriskiemērķi:
      1. pilnveidot valsts sadarbību un komunikāciju ar zemes īpašniekiem dabas daudzveidības saglabāšanas jomā;
      2. veicināt sabiedrības izpratni par dabas daudzveidības saglabāšanu.
6. DAP īsteno programmu, tostarp pieņem lēmumus attiecībā uz to, ievērojot Projekta noteikumus un programmas īstenošanai noteikto finanšu un administratīvo kapacitāti.
7. Dalība programmā īpašniekam sniedz šādus **ieguvumus**:
   1. iespēju saņemt īpašumā esoša bioloģiski vērtīga koka novērtēšanu un sakopšanu par Projekta līdzekļiem;
   2. pieejamas bezmaksas eksperta konsultācijas, lai saņemtu informāciju par atbilstošo rīcību pēc bioloģiski vērtīga koka sakopšanas;
   3. iespēju piedalīties bezmaksas izglītojošos pasākumos un semināros par bioloģiski vērtīgiem kokiem.

# II. Programmas pamatprincipi

1. Dalība programmā ir **brīvprātīga**. Sadarbība ir balstīta līgumiskās attiecībās.
2. Programmas īstenošana sākas ar sadarbības līguma noslēgšanu un ilgst piecus gadus pēc Projekta īstenošanas beigām[[2]](#footnote-3).
3. Dalībai programmā var pieteikt vienu vai vairākus bioloģiski vērtīgus šādu sugu kokus – parasto ozolu, parasto liepu, parasto kļavu, parasto zirgkastaņu, parasto osi, parasto gobu un parasto vīksnu. Ja vairāki pieteiktie koki no vienas zemes vienības kvalificējas programmai atbilstoši nolikuma prasībām, DAP ir tiesības katrā konkrētā gadījumā individuāli noteikt koku skaitu no atbilstošajiem kokiem, kurus iekļaut programmā, tostarp ņemot vērā pieteikto koku savstarpējo novietojumu un atrašanās vietu lapkoku praulgrauža izplatības tīklā[[3]](#footnote-4).
4. Piedaloties programmā, pēc bioloģiski vērtīga koka sakopšanas īpašnieks apņemas vismaz piecus gadus pēc Projekta īstenošanas beigām ievērot šādus nosacījumus ar mērķi uzturēt programmā veikto koka sakopšanas rezultātu:
   1. sakopto koku nedrīkst nocirst vai novākt;
   2. nebojāt koku, nekavēt un netraucēt tā augšanu un dabisko attīstību[[4]](#footnote-5);
   3. nenovietot koka tuvumā priekšmetus, kas aizsedz skatu uz koku, ierobežo piekļuvi tam vai mazina tā estētisko vērtību;
   4. nemainīt vides apstākļus – ūdens režīmu un koka barošanās režīmu;
   5. neiznīcināt dabisko zemsedzi koka vainaga projekcijas platībā;
   6. nepārveidot teritoriju ap kokiem to vainagu projekcijas platībā;
   7. saglabāt pie koka piestiprināto bioloģiski vērtīga koka zīmi, tostarp atjaunot to nozušanas gadījumā, ja attiecināms[[5]](#footnote-6).
5. DAP un/vai tās deleģētai personai visā programmas īstenošanas laikā ir tiesības veikt **monitoringu** bioloģiski vērtīga koka stāvokļa novērtēšanai.

# III. Pieteikšanās dalībai programmā

1. Dalībai programmā var pieteikt Nolikuma 10. punktā norādītos lapu kokus, kas atbilst bioloģiski vērtīga koka pazīmēm.
2. Pieteikties dalībai programmā ir tiesīgs īpašnieks vai īpašnieka pilnvarota persona. Nolikuma 16.1. apakšpunktā norādītajā pieteikumā pieteicējam ir pienākums norādīt personu, kura ir tiesīga parakstīt līgumu ar DAP par dalību programmā. Pieteicējs ir atbildīgs par sniegtās informācijas patiesumu un pilnīgumu, kā arī sekām, ja tādas iestātos nepatiesas vai maldinošas informācijas sniegšanas gadījumā.
3. Pieteikties dalībai programmā var gan privātpersonas (fiziskas personas un privāto tiesību juridiskas personas, piemēram, zemnieku saimniecības, sabiedrības ar ierobežotu atbildību, biedrības un nodibinājumi u.c.), gan publisko tiesību juridiskas personas (piemēram, pašvaldības).
4. Lai pieteiktos dalībai programmā, pieteicējs iesniedz DAP:
   1. tiešsaistē elektroniski aizpildītu pieteikumu (par katru koku iesniedzams atsevišķs pieteikums) – pieejams šeit: [pieteikums dalībai programmā bioloģiski vērtīga koka sakopšanai](https://survey123.arcgis.com/share/32226328c5464926b111d10aa1529ec2?portalUrl=https://ozols.gov.lv/kartes);
   2. divas koka fotogrāfijas[[6]](#footnote-7), uzņemtas veģetācijas sezonā, t.i., laika periodā no maija līdz oktobrim: 1. fotogrāfija - koka kopskats; 2. fotogrāfija – koks ainavā, kur redzama apkārtējā vide, tostarp ēkas, citi koki, objekti vai infrastruktūra; abas fotogrāfijas pievienojamas elektroniskajam pieteikumam tam paredzētajā vietā.
5. Pēc DAP pieprasījuma pieteicējs iesniedz arī citus **dokumentus**, piemēram, pilnvaru, ja pieteicēju pārstāv pilnvarots pārstāvis, vai dokumentu, kas apliecina kopīpašnieku piekrišanu dalībai programmā, kā arī **informāciju** par to, vai zemes vienība vai tās daļa, kurā atrodas programmai pieteiktais bioloģiski vērtīgais koks, ir nodota lietošanā citai personai un vai attiecībā uz zemes vienību ir noslēgts medību tiesību līgums, pēc pieprasījuma sniedzot arī zemes lietotāja vai attiecīgā mednieku kluba kontaktinformāciju.
6. Ja zemes vienība, kurā atrodas bioloģiski vērtīgs koks, pieder vairākiem īpašniekiem, visi kopīpašnieki, savstarpēji vienojoties, pilnvaro vienu personu pieteikties un piedalīties programmā.
7. Pieteikumu privāto tiesību juridiskas personas vārdā iesniedz persona:
   1. kurai publiskos reģistros ir reģistrētas tiesības pārstāvēt pieteicēju, vai
   2. pilnvarota persona.
8. Pieteikumu iesniegšanas termiņš ir no uzsaukuma izsludināšanas brīža DAP tīmekļvietnē [www.daba.gov.lv](http://www.daba.gov.lv) **līdz 2025. gada 15. septembrim**.

# IV. Pieteikumu vērtēšana un lēmuma pieņemšana

1. Pieteikumu izvērtēšanu un koku atlasi DAP veic **divu mēnešu** laikā pēc pieteikšanās termiņa beigām **trīs posmos**:
   1. pārbauda pieteikumu atbilstību administratīvajiem kritērijiem (nolikuma 24. punkts);
   2. pārbauda pieteikto koku atbilstību izslēgšanas kritērijiem (nolikuma 26. punkts);
   3. atbilstošos kokus izvērtē, piešķirot punktus un sagrupējot pēc saturiskajiem kritērijiem (nolikuma 29. un 30. punkts).
2. Nolikuma 21.1. un 21.2. apakšpunktā norādītos pieteikumu izvērtēšanas posmus DAP ir tiesības veikt paralēli (vienlaikus).
3. Ja pieteikumā iekļautā informācija ir nepilnīga, DAP ir tiesības lūgt pieteicējam precizēt vai papildināt pieteikumā norādīto informāciju DAP noteiktā termiņā. Ja pieteicējs neiesniedz DAP prasīto papildu informāciju DAP noteiktā termiņā, DAP lemj par pieteikuma nevirzīšanu turpmākai izvērtēšanai.
4. Pieteikuma izvērtēšanas **administratīvie kritēriji**:
   1. pieteikums ir iesniegts nolikuma 20. punktā noteiktajā termiņā;
   2. pieteikums ietver visu nepieciešamo informāciju un dokumentus atbilstoši nolikuma 16., 17. un 18. punktam;
   3. pieteicējs atbilst nolikuma 14. un 15. punkta prasībām (DAP pārliecināsies publiskos valsts reģistros);
5. Ja pieteikums neatbilst administratīvajiem kritērijiem, pieteikumu tālāk nevērtē. Līdz līguma noslēgšanai pieteicējs pēc DAP norādījuma ir tiesīgs novērst nebūtiskus trūkumus attiecībā uz administratīvajiem kritērijiem.
6. Programmā **neuzņem** koku, kurš atbilst kādam no šādiem **izslēgšanas kritērijiem**:

|  |  |  |
| --- | --- | --- |
| **Nr.** | **Izslēgšanas kritērijs** | **Pārbaudes avots** |
| 1. | Koks ir sausoknis vai kritala | Pieteikumā sniegtā informācija un/vai veicot pārbaudi dabā |
| 2. | Koka stumbra apkārtmērs 1,3 metru augstumā virs koka sakņu kakla nesasniedz 3 (trīs) metrus. | Pieteikumā sniegtā informācija un/vai veicot pārbaudi dabā |
| 3. | Koks atrodas ārpus programmas mērķa teritorijas; programmas mērķa teritorija kartē (1. pielikums) atzīmēta ar dzeltenu krāsu. | Pieteikumā sniegtā informācija un/vai veicot pārbaudi dabā |
| 4. | Koks atrodas programmas mērķa teritorijā – zonā, kur jau ir sasniegts nepieciešamais koku daudzums.[[7]](#footnote-8) | Pieteikumā sniegtā informācija un/vai veicot pārbaudi dabā |

1. Pieteikumu, kuram nekonstatē atbilstību kādam no izslēgšanas kritērijiem, virza tālākai izvērtēšanai atbilstoši saturiskajiem kritērijiem. Pieteikumu, kurš atbilst kādam no izslēgšanas kritērijiem, tālāk nevērtē.
2. Saturiskos kritērijus izmanto, lai no pieteiktajiem kokiem atlasītu programmai atbilstošākos bioloģiski vērtīgus kokus, ņemot vērā, ka pieteikumu apjoms dalībai programmā var pārsniegt programmas īstenošanai pieejamos resursus.
3. Lai sasniegtu programmas mērķus, programmā uzņem kokus ar pēc iespējas lielāku faktoru daudzveidību un atbilstošu novietojumu, piešķirot punktus par šādiem **saturiskajiem kritērijiem**:

29.1. Koks atrodas programmas mērķa teritorijas prioritārā zonā[[8]](#footnote-9) - **6** punkti;

29.2. Koks atrodas teritorijā, ko iespējams savienot ar lapkoku praulgrauža izplatības tīklu[[9]](#footnote-10) – **3** punkti.

1. DAP katru pieteikto koku vērtēs individuāli arī saskaņā ar turpmāk norādītajiem faktoriem, ja attiecināms, izvērtējot, vai un kā tie ietekmē koka ilgmūžību un cilvēku drošību:

* 10 metru rādiusā no koka stumbra atrodas ēka (ēkas);
* koka vainaga projekcijas teritorijā atrodas infrastruktūra (piemēram, elektrolīnijas), lapenes, citas inženierbūves;
* 100 metru rādiusā no koka stumbra ir valsts galvenais autoceļš, 60 metru rādiusā – valsts reģionālais autoceļš, 30 metru rādiusā – vietējs vai pašvaldības autoceļš;
* kokam apkārt esošajā zemē 20 metru rādiusā tiek veikta intensīvā lauksaimniecība;
* koks atrodas blīvi apdzīvotā teritorijā (pilsētā vai ciemā), izņemot dabas un apstādījumu teritorijas, rekreācijai paredzētas zaļās zonas u.c.;
* lapkoku praulgrauža atradnes reģistrācijas laiks.

1. Pieteikto koku atbilstību nolikuma 29. un 30. punktā norādītajiem saturiskajiem kritērijiem nosaka, pamatojoties uz pieteikumā sniegto informāciju, kā arī, ja nepieciešams, apsekojot koku dabā.
2. Ja vairāki pieteiktie koki saņem vienādu punktu skaitu atbilstoši Nolikuma 29. punktam un vienādu individuālo vērtējumu atbilstoši Nolikuma 30. punktam un nav iespējams tos visus iekļaut dalībai programmā, DAP ir tiesības lūgt koku eksperta vērtējumu bioloģiski vērtīgākā koka vai koku noteikšanā, kuri tiks iekļauti dalībai programmā.
3. DAP vai tās deleģēta persona koka sākumstāvokļa novērtēšanai ir tiesīga klātienē apsekot koku un/vai izmantot datus, kas iegūti no publiskām informācijas sistēmām. Ja DAP vai tās deleģētam ekspertam ir liegta piekļuve kokam pieteicēja vainas dēļ, attiecīgo pieteikumu izslēdz no dalības atlasē un tālāk nevērtē.
4. Pieteikumus izvērtē ar DAP rīkojumu noteikta komisija atbilstoši nolikumā un DAP rīkojumā noteiktajiem noteikumiem un nosacījumiem.
5. Par pieteikumu izvērtēšanas un koku atlases rezultātiem tiek sastādīts protokols, kuru apstiprina DAP ģenerāldirektors un kura nolemjošajā daļā norāda:
   1. kokus, kuri atbilst uzņemšanai programmā;
   2. noraidītos pieteikumus un kokus, kurus neuzņem programmā.
6. Lēmums par atbilstību uzņemšanai programmā nav uzskatāms par pieteicēja uzņemšanu programmā, bet dod tiesības pieteicējam noslēgt ar DAP līgumu par dalību programmā atbilstoši nolikuma V nodaļai. DAP ir tiesīga mainīt lēmumu, ja pēc tā pieņemšanas tiek konstatēts, ka attiecīgais koks neatbilst pieteikumā norādītajam.
7. Rezultātus paziņo uz pieteikumā norādīto e-pasta adresi **līdz 2025. gada beigām**.
8. DAP ir tiesības pieņemt lēmumu par nolikuma 21. un 37. punktā noteiktā termiņa pagarināšanu objektīvu apstākļu dēļ.
9. Ja atlases vai programmas īstenošanas laikā kāds programmai pieteiktais koks vairs nevar palikt programmā (tostarp, līguma pirmstermiņa izbeigšanas gadījumā), tad DAP, izvērtējot lietderības apsvērumus, ir tiesīga atlasīt papildu kokus atbilstoši veiktajam izvērtējumam, ja nav mainījušies attiecīgajos pieteikumos norādītie faktiskie un tiesiskie apstākļi.

# V. Līguma noslēgšana un izpilde

1. Pēc DAP lēmuma par atbilstību uzņemšanai programmā pieņemšanas, DAP un pieteicējs vai pieteicēja norādīta persona, kas tiesīga noslēgt līgumu, savstarpēji noslēdz sadarbības līgumu par dalību programmā (turpmāk – līgums) atbilstoši līgumprojekta veidnei (2. pielikums). Līgums apliecina koka uzņemšanu programmā un nosaka līdzēju saistības.
2. DAP ir tiesības individuāli pielāgot līgumprojektu. Pieteicējam ir tiesības līgumprojektā rosināt nebūtiskus precizējumus.
3. Lai noslēgtu līgumu, pieteicējs pēc DAP pieprasījuma DAP noteiktā termiņā iesniedz dokumentus un informāciju, kas nepieciešama līguma noslēgšanai.
4. Līgumu noslēdz **2 (divu) mēnešu** laikā pēc lēmuma par atbilstību uzņemšanai programmā paziņošanas pieteicējam. DAP ir tiesības minēto termiņu pagarināt objektīvu iemeslu dēļ. Personai, kas tiesīga parakstīt līgumu, tas jāparaksta un abpusēji parakstīts līgums jāatsūta DAP vienas nedēļas laikā (ja līgumu paraksta elektroniski) vai divu nedēļu laikā (ja līgumu paraksta papīra formātā) no dienas, kad persona saņēmusi no DAP puses parakstītu līgumu.
5. Ja pieteicējs neiesniedz DAP dokumentus un informāciju atbilstoši Nolikuma 42. punktam vai nenoslēdz līgumu Nolikuma 43. punktā noteiktajā termiņā, DAP lēmums par pieteicēja atbilstību uzņemšanai programmā var tikt uzskatīts par spēku zaudējušu (atceltu) un pieteikums noraidīts.
6. Nolikuma 44. punktā noteiktajā gadījumā DAP ir tiesīga pieņemt lēmumu par nākamā augstāk novērtētā koka uzņemšanu dalībai programmā.

# VI. Noslēguma jautājumi

1. Par atlasi dalībai programmā DAP sazinās ar pieteicēju uz pieteikumā norādīto pieteicēja e-pasta adresi. Iesniedzot pieteikumu, pieteicējs piekrīt elektroniskai sarakstei bez elektroniskā paraksta.
2. Katram interesentam ir tiesības saņemt papildu informāciju par pieteikšanos un dalību programmā ne vēlāk kā 3 (trīs) darbdienas pirms pieteikumu iesniegšanas termiņa beigām, ievērojot šādu kārtību:
   1. Par papildu informāciju interesents sazinās, rakstot uz programmas e-pastu **koki@daba.gov.lv** vai zvanot uz tālruni **25656314** (telefoniska saziņa notiek darbdienās laikā no plkst. 13.00 līdz plkst. 16.00);
   2. Nosūtot elektronisku iesniegumu vai e-pasta vēstuli, interesents piekrīt elektroniskai sarakstei bez elektroniskā paraksta;
   3. Ja jautājumu iesniedz pēc nolikuma 47. punktā minētā termiņa, DAP ir tiesības uz to neatbildēt.
3. Dalība programmā neietekmē (neatceļ) īpašnieka saistības, kas uzņemtas citās programmās.
4. DAP ir tiesības izslēgt pieteikumu no atlases dalībai programmā, ja DAP konstatē dubultā finansējuma apstākļus.
5. Lai novērstu interešu konflikta rašanos pieteikumu atlasē:
   1. DAP nodarbinātais, kurš piedalās pieteikumu atlasē, nekavējoties informē DAP par jebkuriem apstākļiem, kas ir radījuši, rada vai var radīt interešu konfliktu;
   2. pieteicējs nekavējoties informē DAP, ja pieteicējs ir atradies, atrodas vai var nonākt interešu konfliktā;
   3. DAP veic visus nepieciešamos pasākumus, lai novērstu jebkurus apstākļus, kas ir radījuši, rada vai var radīt interešu konfliktu, tajā skaitā DAP ir tiesības izslēgt pieteikumu no atlases dalībai programmā.
6. DAP var nolikumā veikt grozījumus. Tos publicē nolikuma 20. punktā norādītajā tīmekļvietnē.
7. DAP ir tiesības nevirzīt dalībai programmā visus atbilstošos kokus un izsludināt atkārtotu pieteikšanos, ja iesniegto pieteikumu apjoms un saturs neatbilst programmas finanšu un administratīvajai kapacitātei.
8. Jautājumos, kas nav atrunāti nolikumā, DAP ievēro normatīvo aktu un Projektu reglamentējošo dokumentu prasības.
9. Pieteicējs piekrīt, ka DAP apstrādā pieteicēja personas datus tādā kārtībā un apmērā, kāds ir nepieciešams un pietiekams, lai nodrošinātu programmas nolikuma un Projekta noteikumu izpildi. Gadījumā, ja pieteicējs norāda citu personu kā līguma ar DAP parakstītāju, norādītā persona piekrīt, ka DAP apstrādā tās datus tādā kārtībā un apmērā, kāds ir nepieciešams un pietiekams, lai nodrošinātu programmas nolikuma un Projekta noteikumu izpildi. Datu pārziņa un datu aizsardzības speciālista kontaktinformācija: [datu.aizsardziba@daba.gov.lv.](mailto:datu.aizsardziba@daba.gov.lv)

Dabas aizsardzības pārvaldes ģenerāldirektora p.i.,

Stratēģiskās vadības un koordinācijas departamenta direktore I. Timze

Projekts LIFE22 NAT/LT/101113698 LIFE OSMO BALTIC “Ekoloģiskā tīkla izveide lapkoku praulgrauža aizsardzībai Baltijā” tiek īstenots ar Eiropas Savienības LIFE programmas un Viedās administrācijas un reģionālās attīstības ministrijas finansiālu atbalstu.

Sniegtā informācija un viedoklis atspoguļo autora(-u) redzējumu, nevis Eiropas Savienības vai Eiropas klimata, infrastruktūras un vides aģentūras (CINEA) viedokli. Ne Eiropas Savienība, ne finansējošā iestāde nav atbildīga par šeit sniegto informāciju.



*A map of latvia with yellow dots

Description automatically generated*

**LĪGUMS Nr.**

**par dalību programmā “No koka uz koku 2”**

Siguldā

*[Līguma datums ir pēdējā pievienotā drošā elektroniskā*

*paraksta un laika zīmoga datums] / [DATUMS]*

**Dabas aizsardzības pārvalde** (turpmāk - Pārvalde), tās ģenerāldirektora vietnieka Andra Širova personā, kurš rīkojas saskaņā ar Ministru kabineta 2009. gada 2. jūnija noteikumu Nr. 507 “Dabas aizsardzības pārvaldes nolikums” 9. punktu un Pārvaldes 2025. gada 13. jūnija rīkojuma Nr. 1.1/55/2025 1.3. apakšpunktu, no vienas puses, un

**Vārds Uzvārds / Uzņēmuma veids un nosaukums** (turpmāk – Pieteicējs), personas kods … / tās [amats] personā, kurš/kura rīkojas saskaņā ar …, no otras puses,

Pārvalde un Pieteicējs kopā vai atsevišķi – Līdzēji un Līdzējs,

Pārvaldes īstenotā Eiropas Savienības LIFE projekta “Ekoloģiskā tīkla izveide lapkoku praulgrauža aizsardzībai Baltijā”, projekta Nr*.*101113698 (LIFE22 NAT-LT-LIFE OSMO BALTIC) (turpmāk – Projekts), aktivitātē T.2.2

programmā “No koka uz koku 2” (turpmāk – Programma), pamatojoties uz Pārvaldes 2024. gada 17. decembra lēmumu Nr. 1.17.36/4840/2024,

savstarpēji vienojoties, noslēdz šādu līgumu (turpmāk – Līgums):

**I. Līguma priekšmets**

1. Pieteicējs piedalās Programmā, piekrītot, ka Pārvalde ar tai pieejamo darbaspēku, darbarīkiem, materiāliem un līdzekļiem veic šāda bioloģiski vērtīgā koka / koku (turpmāk – koks / koki) novērtēšanu un sakopšanu (apsaimniekošanas pasākumus) ar mērķi paildzināt koka / koku mūžu:

- koka suga;

- pieteikumā norādītais koka apkārtmērs (metros);

- koka atrašanās vietas koordinātas.

1. Pieteicējs piedalās Programmā no Līguma spēkā stāšanās brīža līdz dienai, kad paiet pieci gadi pēc Projekta īstenošanas beigām, bet ne ilgāk kā līdz 2035. gada 31. decembrim. [Pieteicējs ar Līguma parakstīšanu apliecina, ka nekustamā īpašuma, kurā atrodas koks, īpašnieks / kopīpašnieki piekrīt dalībai Programmā.]

**II. Līdzēju tiesības un pienākumi**

1. Pieteicējam ir šādi pienākumi:
   1. īstenot savu dalību Programmā kā krietnam un rūpīgam saimniekam, visā Programmas laikā, tostarp pēc koka novērtēšanas un sakopšanas (ja attiecināms), iespēju robežās ievērojot koka novērtējumā iekļautajā sakopšanas plānā vai pēcuzturēšanas plānā noteikto, kā arī ievērojot šādas prasības:
      1. koku nedrīkst nocirst vai novākt;
      2. nebojāt koku, nekavēt un netraucēt tā augšanu un dabisko attīstību;
      3. nenovietot koka tuvumā priekšmetus, kas aizsedz skatu uz koku, ierobežo piekļuvi tam vai mazina tā estētisko vērtību;
      4. nemainīt vides apstākļus – ūdens režīmu un koka barošanās režīmu;
      5. neiznīcināt dabisko zemsedzi koka vainaga projekcijas platībā;
      6. nepārveidot teritoriju ap koku tā vainaga projekcijas platībā (tostarp neierīkot tajā infrastruktūru);
      7. saglabāt pie koka piestiprināto bioloģiski vērtīga koka zīmi, tostarp veikt nepieciešamās darbības, lai to atjaunotu zīmes nozušanas gadījumā, ja attiecināms;
   2. pēc Pārvaldes pieprasījuma tās noteiktā termiņā un formātā sniegt ar koku saistītu informāciju;
   3. veikt visus nepieciešamos pasākumus, lai novērstu jebkādus interešu konflikta apstākļus. Interešu konflikts Līguma izpratnē ir tādi attiecībā uz Līdzēju pastāvoši apstākļi, kas var ietekmēt vai kavēt Līguma neatkarīgu un objektīvu izpildi (piemēram, Pārvaldes darbinieka un Pieteicēja radnieciskas attiecības vai savstarpējas mantiskas intereses);
   4. nekavējoties informēt Pārvaldi par jebkuru situāciju, kas Līguma izpildes laikā ir radījusi, rada vai var radīt interešu konfliktu, kā arī rīkoties atbilstoši Pārvaldes norādījumiem, lai interešu konflikta situāciju novērstu;
   5. par dalību Programmā un Līguma noteikumiem saprātīgā termiņā informēt zemes vienības, kurā atrodas koks (turpmāk – zemes vienība), lietotāju (nomnieku) un/vai mednieku klubu, ar kuru noslēgts medību tiesību līgums, ja attiecināms, vienlaikus nodrošinot, ka zemes vienības nodošana lietošanā citai personai, tostarp mednieku klubam, netraucē Līguma īstenošanu.
2. Pieteicējam ir šādas tiesības:
   1. būt klāt Pārvaldes vai tās deleģētas personas veiktajā koka novērtēšanā;
   2. bez maksas saņemt eksperta konsultācijas par atbilstošo rīcību pēc bioloģiski vērtīga koka sakopšanas;
   3. piedalīties bezmaksas izglītojošos pasākumos un semināros par bioloģiski vērtīgiem kokiem.
3. Pieteicējs atļauj Pārvaldei vai tās deleģētai personai neierobežotu skaitu reižu piekļūt kokam un apmeklēt to saistībā ar Līguma izpildi. Pieteicējs piekrīt palīdzēt un sadarboties ar Pārvaldi vai tās deleģētu personu šādu apmeklējumu īstenošanā.
4. Pārvaldei ir šādi pienākumi:
   1. novērtēt koka sākumstāvokli;
   2. nodrošināt koka sakopšanu par Projekta līdzekļiem atbilstoši arborista atzinumā vai koka novērtējumā norādītajam;
   3. nodrošināt Pieteicējam Līguma 4.2. un 4.3. apakšpunktā noteiktās tiesības, ja Pieteicējs sniedzis Pārvaldei informāciju par vēlmi tās īstenot;
   4. nodrošināt bioloģiski vērtīga koka zīmes piestiprināšanu kokam, ja Pārvalde to atzīst par nepieciešamu;
   5. reģistrēt koku dabas datu pārvaldības sistēmā “Ozols”, ja Pārvalde to atzīst par nepieciešamu.
5. Pieteicējs apņemas nekavējoties, bet ne vēlāk kā vienas darbdienas laikā informēt Pārvaldi par jebkādiem sarežģījumiem, kas rodas Līguma izpildes laikā un var apdraudēt Programmas īstenošanu, tostarp (bet ne tikai) informēt par zemes vienības atsavināšanu.
6. Pieteicējs apņemas zemes vienības atsavināšanas gadījumā informēt nākamo īpašnieku par Līguma saistībām un nepieciešamību nākamajam īpašniekam noslēgt līdzīga satura līgumu ar Pārvaldi.

**III. Atbildība**

1. Līdzējs ir atbildīgs par Līguma īstenošanas laikā apzināti radītiem zaudējumiem otram Līdzējam.
2. Ja Pieteicējs nepilda Līgumā noteiktos pienākumus un tā rezultātā Pārvalde vienpusēji izbeidz Līgumu, pēc Pārvaldes pieprasījuma Līdzējs atlīdzina Pārvaldei koka sakopšanā ieguldītos Projekta līdzekļus.
3. Līdzējs tiek atbrīvots no atbildības par daļēju vai pilnīgu saistību neizpildi, ja šī neizpilde radusies nepārvaramas varas (*force majeure*) ietekmes rezultātā, ko Līdzējs nevarēja paredzēt, novērst vai ietekmēt. Par minēto apstākļu iestāšanos 5 (piecu) kalendāra dienu laikā no šo apstākļu iestāšanās jāinformē otrs Līdzējs.

**IV. Līguma termiņš un pirmstermiņa izbeigšana**

1. Līgums stājas spēkā no brīža, kad to ir parakstījuši Līdzēji, un ir spēkā līdz 2035. gada 31. decembrim.
2. Pārvaldei ir tiesības nekavējoties izbeigt Līgumu vienpusēji šādos gadījumos:
   1. ja Pieteicējs neievēro Līguma 3.1. apakšpunktā noteiktās prasības un tā rezultātā koka sakopšana nav iespējama;
   2. ja Pārvaldei vai tās deleģētai personai nav iespējams piekļūt kokam Pieteicēja vainas dēļ;
   3. ja Pieteicējs atsavina zemes vienību un nākamais īpašnieks nenoslēdz līdzīga satura līgumu ar Pārvaldi;
   4. ja Pieteicējs, piesakoties dalībai Programmā, Līguma slēgšanas vai Līguma darbības laikā sniedz Pārvaldei nepatiesu informāciju, tai skaitā dokumentus un/vai apliecinājumus;
   5. ja Pieteicējs pārkāpj būtiskus Līguma noteikumus, piemēram, interešu konflikta novēršanas prasības vai dubultā finansējuma novēršanas prasības;
   6. ja Pieteicējs nepiekrīt Pārvaldes rosinātajiem Līguma grozījumiem 30 (trīsdesmit) kalendāra dienu laikā pēc Līguma grozījumu priekšlikuma saņemšanas.
3. Visos gadījumos, kad pēc viena Līdzēja iniciatīvas Līgumu var izbeigt, Līgums uzskatāms par izbeigtu no brīža, kad Pārvalde ir nosūtījusi Pieteicējam attiecīgu rakstisku paziņojumu.

**V. Citi noteikumi**

1. Jautājumos, kas nav atrunāti Līgumā, Līdzējiem ir saistoši Programmas nolikuma noteikumi.
2. Pieteicējs piekrīt, ka Pārvalde apstrādā Pieteicēja personas datus tādā kārtībā un apmērā, kāds ir nepieciešams un pietiekams, lai nodrošinātu Līguma un Projekta noteikumu izpildi, tostarp Pārvalde ir tiesīga nodot datus personām, kas veiks koka novērtēšanu un sakopšanu.
3. Pieteicējs apliecina, ka:
   1. ir iepazinies ar Programmas nolikumu un tā noteikumus, ciktāl attiecināms, atzīst par sev saistošiem;
   2. Līguma ietvaros plānotā koka sakopšana nav tikusi, netiek un netiks finansēta/ līdzfinansēta no citiem Eiropas Savienības finanšu avotiem vai citiem ārvalstu finanšu instrumentiem, kā arī valsts un pašvaldību budžeta līdzekļiem un Pieteicējs par Līguma izpildē plānoto koka sakopšanu neiesniegs pieteikumu finansēšanai/ līdzfinansēšanai no citiem finanšu avotiem;
   3. nav atradies, neatrodas un izvairīsies no nonākšanas interešu konflikta situācijā ar Pārvaldē nodarbinātajiem, kas Programmā iesaistīti lēmuma pieņemšanas procesā attiecībā uz Pieteicēju;
   4. Līguma noslēgšanas brīdī zemes vienība nav pārdota vai citādi atsavināta kopā vai pa daļām personai, kas nav piekritusi dalībai Programmā, kā arī nav apgrūtināta ar jebkādām lietu vai saistību tiesībām, izņemot tās, kas uz Līguma noslēgšanas brīdi ir ierakstītas zemesgrāmatā.
4. Pārvaldei ir tiesības rosināt grozīt Līgumu, grozījumu priekšlikumu iesniedzot Pieteicējam vismaz 30 (trīsdesmit) kalendāra dienas iepriekš.
5. Līguma papildinājumi un grozījumi ir spēkā no brīža, kad tos ir parakstījuši abi Līdzēji, un kļūst par neatņemamu Līguma sastāvdaļu.
6. Par vispārīgiem Līguma saistību izpildes jautājumiem Līdzēji vienojas sarakstīties elektroniski bez elektroniskā paraksta. Šis noteikums neattiecas uz brīdinājumiem vai paziņojumiem par Līguma saistību izpildes pārkāpumiem un Līguma izbeigšanu.
7. Līdzēju kontaktinformācija savstarpējai saziņai:
   1. ar Pārvaldi sazināties var, rakstot uz e-pastu koki@daba.gov.lv vai zvanot pa tālruni 25656314;
   2. ar Pieteicēju sazināties var, rakstot uz e-pastu [\_\_\_] vai zvanot pa tālruni [\_\_\_].
8. Ja Līdzējam mainās Līguma VI nodaļā noteiktie rekvizīti vai Līguma 21. punktā noteiktā kontaktinformācija, Līdzējs nekavējoties, bet ne vēlāk kā 1 (vienas) darbdienas laikā par to rakstveidā paziņo otram Līdzējam. Šādā gadījumā Līdzējiem nav jānoformē vienošanās par grozījumiem Līgumā. Ja Līdzējs šo pienākumu neveic, tad uzskatāms, ka otrs Līdzējs ir pilnībā izpildījis savas saistības, lietojot Līgumā esošo informāciju par Līdzēju.
9. Starp Līdzējiem radušās domstarpības un strīdus Līdzēji risina pārrunu ceļā. Ja Līdzēji 30 (trīsdesmit) kalendāra dienu laikā nevar vienoties pārrunās, strīdu izšķir Latvijas Republikas tiesā Latvijas Republikas normatīvajos aktos noteiktajā kārtībā.
10. [Līgums ir sastādīts un parakstīts elektroniskā dokumenta veidā. Katrs Līdzējs glabā 1 (vienu) Līguma eksemplāru.] / [Līgums ir sastādīts un parakstīts 2 (divos) identiskos eksemplāros ar vienādu juridisko spēku. Vienu Līguma eksemplāru glabā Pārvalde, otru - Pieteicējs.]

**VI. Līdzēju rekvizīti un kontaktinformācija**

**Pārvalde:**  **Pieteicējs:**

|  |  |
| --- | --- |
| **Dabas aizsardzības pārvalde**  Reģ. Nr. 90009099027  Baznīcas iela 7, Sigulda,  Siguldas novads, LV-2150  Valsts kase  TRELLV22  Konta Nr. LV74TREL221065021900B  Ģenerāldirektora vietnieks  [\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_] Andris Širovs | **Vārds Uzvārds/Nosaukums**  Personas kods/reģ. nr.  Pieteikumā norādītā adrese\_\_\_\_\_\_\_\_\_\_\_\_\_\_\_\_\_\_\_  amats (ja attiecināms)  [\_\_\_\_\_\_\_\_\_\_\_\_\_\_\_\_\_\_\_\_] Vārds Uzvārds |

*[Šis dokuments ir parakstīts ar drošu elektronisko parakstu un satur laika zīmogu]*

1. <https://www.daba.gov.lv/lv/biologiski-vertigs-koks> [↑](#footnote-ref-2)
2. Indikatīvi – 30.06.2035. [↑](#footnote-ref-3)
3. DAP rīcībā esoša informācija iekšējai lietošanai atbilstoši Informācijas atklātības likuma [5. pantam](https://likumi.lv/ta/id/50601#p5) [↑](#footnote-ref-4)
4. Par koka bojāšanu tiek uzskatīta zaru laušana pie stumbra, vainagu kopšana neatbilstoši noteikumu prasībām, mizas plēšana, urbumu veikšana stumbrā, sakņu traumēšana, mehāniska vai ķīmiska bojāšana vai citāda veida koka ietekmēšana, kas var izmainīt mikroklimatu koka dobumos, pasliktināt koka stabilitāti un/vai dzīvotspēju. [↑](#footnote-ref-5)
5. Zīmes galvenais mērķis ir sabiedrības izglītošana par koku nozīmi bioloģiskās daudzveidības saglabāšanā. Zīme izvietojama uz kokiem publiski pieejamās vietās, piemēram, pie tūrisma infrastruktūras, dabas taku maršrutos u.c. DAP, saskaņojot ar īpašnieku, var piestiprināt zīmi arī pie citās vietās esošiem bioloģiski vērtīgiem kokiem, kas pieteikti dalībai programmā. [↑](#footnote-ref-6)
6. DAP ir tiesības saņemtās fotogrāfijas publiskot. [↑](#footnote-ref-7)
7. DAP rīcībā esoša informācija iekšējai lietošanai atbilstoši Informācijas atklātības likuma [5. pantam](https://likumi.lv/ta/id/50601#p5) [↑](#footnote-ref-8)
8. DAP rīcībā esoša informācija iekšējai lietošanai atbilstoši Informācijas atklātības likuma [5. pantam](https://likumi.lv/ta/id/50601#p5) [↑](#footnote-ref-9)
9. DAP rīcībā esoša informācija iekšējai lietošanai atbilstoši Informācijas atklātības likuma [5. pantam](https://likumi.lv/ta/id/50601#p5) [↑](#footnote-ref-10)